Dansk Folkepartis tidligere formand, Pia Kjærsgaard, fik seks færre stemmer end den nye partileder Rasmus Paludan fra Stram Kurs.

Det står klart, efter at alle de personlige stemmer er talt op.

37-årige Rasmus Paludan har fået 9.959 personlige stemmer i Sjællands Storkreds.

72-årige Pia Kjærsgaard, formand for Folketinget, har fået 9.953 personlige stemmer i Københavns Omegns Storkreds.

Men det kan slet ikke sammenlignes, siger Pia Kjærsgaard.

For der er langt flere vælgere i Sjællands Storkreds, end der er i Københavns Omegns Storkreds, og derfor er det lettere at opnå gode personlige stemmetal, når man stiller op på Sjælland, som Rasmus Paludan har gjort.

- Sjælland er et kæmpe område, og hvis jeg havde opstillet der, så havde jeg nok fået en del flere stemmer, men jeg er godt tilfreds med Københavns Omegn, siger Pia Kjærsgaard.

Forskel på storkredsene 628.908 vælgere kunne stemme i Sjællands Storkreds. 370.373 vælgere kunne stemme i Københavns Omegns Storkreds. Der er i alt ti storkredse.

Hun mener, det er lidt uretfærdigt at lave top ti-lister over personlige stemmer uden at tænke over, hvor mange vælgere der er i de forskellige storkredse, som en kandidat opstiller i.

Stram Kurs med Rasmus Paludan i spidsen kom ind i valgkampen i sidste øjeblik, men opnåede ikke plads i Folketinget. Han sagde i går, at han ville fortsætte sit politiske projekt.